Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer" (Nyaffattelse)

(2000/C 140/08)

Rådet for Den Europæiske Union besluttede den 15. februar 2000 under henvisning til EF-traktatens artikel 95 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Beskæftigelse, Sociale og Arbejdsmarkedsmæssige Spørgsmål og Borgerrettigheder, som udpegede Christoph Fuchs til ordfører. Sektionen vedtog sin udtalelse den 14. marts 2000.

Det Økonomiske og Sociale Udvalg vedtog på sin 371. plenarforsamling af 29.-30. marts 2000, mødet den 29. marts 2000, følgende udtalelse med 85 stemmer for, 33 imod og 8 hverken for eller imod.

1. Indledning

1.1. ØSU tager til efterretning, at det forelagte direktivforslag skal sammenarbejde, ajourføre og supplere de tre eksisterende direktiver om tjæreindholdet i cigaretter(1), om tobak, der indtages oralt(2), og om mærkning af tobaksvarer(3), der blev vedtaget som led i gennemførelsen af det indre marked. Direktivet har til formål at harmonisere medlemsstaternes love og administrative bestemmelser om cigaretters tjæreindhold, om advarsler om sundhedsrisici på tobaksvarepakninger og om kulilte- og nikotinindhold samt ingredienser i tobaksvarer.

1.2. Forslagets grundlag er traktatens artikel 95, der foreskriver et højt niveau for sundhedsbeskyttelse. Der tages endvidere hensyn til folkesundhedsproblemer, som medlemsstaterne og videnskabelige sagkyndige har peget på, og som Kommissionens opmærksomhed er blevet henledt på (artikel 95, stk. 8).

1.3. ØSU konstaterer, at de foreslåede foranstaltninger er i overensstemmelse med henstillingerne fra Kommissionens Rådgivende Udvalg vedrørende Kræftforebyggelse(4) og fra Verdenssundhedsforsamlingen under WHO(5). Forslaget tager også hensyn til den udtalelse, Kommissionens Forbrugerudvalg vedtog den 14. juni 1998(6) om en socialt forsvarlig tobakspolitik for Fællesskabet.

1.4. Forslaget tilsigter yderligere reduktion af tjæreindholdet i cigaretter, idet det fastsætter, at tjæreindholdet i cigaretter, der er overgået til fri omsætning, markedsføres eller fremstilles i medlemsstaterne, ikke må overstige 10 mg pr. cigaret pr. 31. december 2003 (dvs. 3 år fra vedtagelsen).

1.5. Forslaget indebærer, at nikotinindholdet i cigaretter, der er overgået til fri omsætning, markedsføres eller fremstilles i medlemsstaterne, ikke må overstige 1 mg pr. cigaret pr. 31. december 2003 (eller 3 år fra vedtagelsen).

1.6. Endvidere foreslås der en grænse for kulilteindholdet i cigaretter på højst 10 mg pr. cigaret pr. 31. december 2003 (eller 3 år efter vedtagelsen).

1.7. De målemetoder, der foreslås anvendt i forbindelse med ovennævnte grænseværdier, svarer til dem, der er fastsat af International Standards Organisation (ISO).

1.8. Ud over regler for cigaretters indhold af tjære, nikotin og kulilte foreslås det, at medlemsstaterne endvidere kan kræve, at tobaksfabrikanter eller -importører udfører andre prøver, som de nationale myndigheder fastsætter bestemmelser om, med henblik på at vurdere mængden af andre stoffer i deres tobaksvarer opdelt pr. handelsnavn.

1.9. Cigaretter skal mærkes sådan, at angivelsen af tjære- og nikotinindholdet suppleres med en angivelse af kulilteindholdet, og præsentationen, virkningen, synligheden, forståeligheden og indholdet af sundhedsadvarslerne til forbrugerne på alle tobaksvarer skal forbedres.

1.10. Hvad angår tobak, der indtages oralt, og andre former for tobak, der ikke er bestemt til at ryges, anbefaler Kommissionen, at den eksisterende advarsel erstattes af en mere generelt formuleret advarsel.

1.11. Ifølge forslaget skal alle tobaksfabrikanter og -importører desuden sende medlemsstaterne en liste over alle andre ingredienser end tobak, herunder tilsætningsstoffer og mængden heraf, som anvendes ved fremstillingen af deres tobaksvarer opdelt pr. handelsnavn. Listen ledsages af en erklæring om, hvorfor de pågældende ingredienser og bestanddele indgår i deres tobaksvarer. For at der kan foretages en vurdering af de helbredsmæssige virkninger af sådanne ingredienser, der ikke er tobak, foreslås det endvidere, at medlemsstaterne indhenter oplysninger om de pågældende ingredienser, der ikke er tobak, før og efter forbrændingen, og at tobaksfabrikanterne og -importørerne skal godtgøre, at de pågældende ingredienser er uden risiko for forbrugernes sundhed, når de anvendes efter hensigten i deres tobaksvarer.

1.12. Ifølge Kommissionens forslag skal varebeskrivelser som "lavt tjæreindhold", "light", "ultra light" og "mild" forbydes, da de hos forbrugerne kan give anledning til den fejlagtige opfattelse, at nogle produkter er mindre skadelige end andre. Dog åbnes der mulighed for undtagelser på dette punkt, idet en medlemsstat udtrykkeligt kan tillade anvendelse af disse udtryk mod at underrette Kommissionen om betingelserne for tilladelsen.

1.13. Desuden indebærer forslaget, at Kommissionen hvert andet år forelægger Europa-Parlamentet, Rådet og Det Økonomiske og Sociale Udvalg en rapport om gennemførelsen af direktivet og eventuelt fremsætter yderligere forslag for at tilpasse det til udviklingen vedrørende tobaksvarer.

2. Generelle bemærkninger

2.1. ØSU hilser det velkommen, at Europa-Parlamentet og Rådet vil ændre udformningen af foranstaltningerne til harmonisering og indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobaksvarer.

2.2. ØSU deler den opfattelse, at medlemsstaternes love og administrative bestemmelser bliver lettere at håndhæve, hvis den harmonisering og indbyrdes tilnærmelse, som Kommissionen foreslår, gennemføres. Eksisterende handelshindringer skal fjernes. ØSU går ind for yderligere harmonisering og indbyrdes tilnærmelse af retsforskrifterne som et nødvendigt skridt til fuldendelse af det fælles indre marked. ØSU understreger, at Kommissionens forslag om harmonisering og tilnærmelse af bestemmelser så vidt muligt skal tage hensyn til, at tobaksvaremarkedet er heterogent. Således er de virksomheder, der fremstiller rygetobak, cigarer, snustobak og skråtobak, ofte små og mellemstore virksomheder, der udbyder en bred vifte af produkter. Disse virksomheder findes overvejende i EU's dårligere stillede regioner.

2.3. ØSU understreger, at Kommissionens initiativ kan betragtes som et yderligere skridt til forbedring af folkesundheden i EU. ØSU har tidligere flere gange givet udtryk for, at folkesundheden bør tillægges større betydning inden for Fællesskabet(7).

2.4. ØSU betragter Kommissionens initiativ som et yderligere skridt til forebyggelse af de helbredsskader, som forårsages af rygning. ØSU gør opmærksom på, at kun en omfattende tværnational strategi til forebyggelse af de tobaksbetingede helbredsskader kan få varig virkning. Derfor foreslår det Kommissionen at forelægge en omfattende arbejdsplan, der kan medvirke til at bringe tobaksforbruget under kontrol. Denne plan bør bl.a. indeholde en række foranstaltninger, der sigter mod særlig truede grupper som kvinder, børn og unge samt personer, der lever under dårlige økonomiske og sociale vilkår. Planen bør bl.a. omfatte følgende foranstaltninger:

- udvikling af egnede forebyggende foranstaltninger, der kan få børn og unge til at afholde sig fra tobaksforbrug;

- udvikling af afvænningsprogrammer for både unge og voksne rygere;

- etablering af en kontinuerlig sundhedsopdragelse i skolerne og udformning af oplysningskampagner for alle aldersgrupper;

- forbud mod salg af tobaksvarer til unge under 18 år (fastlægges på nationalt niveau);

- forbud mod salg af pakninger med mindre end 20 cigaretter (såkaldte børnepakninger);

- forbud mod rygning på offentlige steder;

- forbud mod salg af cigaretter i automater, medmindre der træffes (tekniske og/eller fysiske) foranstaltninger, som forhindrer, at unge mennesker køber dem;

- forhøjelse og harmonisering af afgifter på tobaksvarer og systematisk bekæmpelse af smugleri af tobaksvarer.

ØSU gentager endvidere sine krav af 9. juli 1997(8) om forbud mod såvel direkte som indirekte tobaksreklame og håber, at et sådant forbud snarest gennemføres i alle medlemsstaterne.

ØSU opfordrer medlemsstaterne til at anvende en væsentlig del af provenuet af tobaksafgifterne til intensivering af indsatsen til forebyggelse af tobaksforbrug, til medicinsk forskning og til behandling af de sygdomme, der rammer rygerne og de ufrivillige ofre for tobakkens skadelige virkninger. En del af disse indtægter kunne også anvendes til at finansiere sygekasserne.

2.5. ØSU henviser til talrige tidligere udtalelser, hvori det har fastslået, at tobaksvarer skader menneskers helbred og fører til hjerte-karsygdomme, kræft og andre sygdomme. Verdenssundhedsorganisationen(9)(10) går ud fra, at ca. 500000 EU-borgere hvert år dør før tiden af følgerne af tobaksforbrug. Både fordi Fællesskabet har sat sig som mål at sikre et højt sundhedsbeskyttelsesniveau og af hensyn til forbrugerbeskyttelsen må forbrugerne informeres fyldestgørende om ingredienserne i tobaksvarer og om deres virkninger. Derfor er korrekt information om ingredienserne i tobak nødvendig. Kun på den måde kan det sikres, at forbrugerne kan træffe afgørelser, der er videnskabeligt funderede.

2.6. ØSU konstaterer, at en pålidelig metode til måling af ingredienserne er en grundlæggende forudsætning for omfattende og korrekt forbrugerinformation. De målemetoder, som International Standards Organisation (ISO) har fastsat i forbindelse med tjære-, nikotin- og kulilteindholdet, opfylder ikke disse krav(11)(12). ISO-testen er en maskinel test. En række undersøgelser har påvist, at mennesker ikke ryger som maskiner. Der kan konstateres stor variation både hvad angår gennemsnitligt røgvolumen, antallet og varigheden af sugene og inhalationsdybden. Derfor varierer omfanget af ekspositionen for tobakkens ingredienser stærkt. Konsumentens faktiske eksposition for tobakkens ingredienser kan ligge mange gange højere eller lavere, end den maskinelle test viser. Derfor kan de maskinelt baserede oplysninger give forbrugeren falsk information. Det er derfor af stor betydning for tobakslovgivningen, at der udvikles pålidelige målemetoder, og derfor bør Kommissionen støtte det.

2.7. Cigaretrøg består af ca. 3500-4000 stoffer, hvoraf mange er kendt som lokalirriterende. Over 40 af disse stoffer er kræftfremkaldende, og andre må betegnes som giftige. Nikotin er det stof i cigaretterne, der skaber afhængighed. Kommissionen foreslår nu, at tjære-, kulilte- og nikotinindholdet skal angives på cigaretpakkerne, og at der skal fastsættes øvre grænser for disse stoffer. I den situation ønsker ØSU at påpege, at der er tale om komplicerede forhold, og at plædere for en differentieret betragtningsmåde:

2.7.1. Tjære og kulilte er sundhedstruende stoffer(13). Angivelse af indholdet af disse stoffer må derfor i princippet hilses velkommen, hvis det kan måles korrekt. Men mange eksperter anser tjærebegrebet for vildledende, da der er tale om en samlebetegnelse for tusinder af kemikalier, der udgør tobaksrøgens rest(14). Tjære består af meget forskellige komponenter, der ikke er lige sundhedsfarlige. Der er stor forskel på tjærens sammensætning i de forskellige tobaksvarer. På mellemlang sigt må man derfor sætte sig som mål gradvis at reducere maksimumsgrænserne for specifikke giftige og kræftfremkaldende stoffer i relation til nikotinkoncentrationen (tjære/nikotin-forholdet). Reduktionen af giftige og kræftfremkaldende stoffer i relation til nikotinindholdet bør også omfatte reduktion af kulilteindholdet i relation til nikotinindholdet.

2.7.2. Nikotinindholdet bør fastlægges med stor forsigtighed og forudsætter efter ØSU's opfattelse yderligere forskning. Ganske vist forekommer det i forebyggende øjemed og for at beskytte børn og unge oplagt at reducere nikotinindholdet i tobaksvarer, da man derved formentlig kan opnå, at bl.a. børn og unge, der ryger for eksperimentets skyld, ikke så hurtigt opbygger nikotinafhængighed. Men på den anden side må det antages, at afhængige rygere, der holder nikotinkoncentrationen i kroppen på et vist niveau, vil ryge mere for at opbygge den ønskede nikotinkoncentration. Det kan ikke udelukkes, at man ikke opnår nogen reduktion af rygernes risiko for lungekræft ved at indføre regler om faste mængder af nikotin og tjære. Da der er tale om et hidtil utilstrækkeligt udforsket område(15)(16)(17), bør der ikke træffes foranstaltninger til yderligere begrænsning af nikotinindholdet, før der er foretaget en evaluering af relevant forskning.

2.7.3. I EU er der mere end 600 tilsætningsstoffer, der lovligt kan anvendes i forbindelse med tobaksvarer. Det gælder både for eksisterende og nye tilsætningsstoffer, at formålet med anvendelsen og virkningerne bør forklares og begrundes under hensyntagen til folkesundheden.

2.7.4. ØSU gør opmærksom på, at visse mindre fabrikanters og importørers legitime interesser bør beskyttes, så de ikke trues på deres eksistens af overdrevne krav fra de kompetente nationale myndigheders side.

3. Særlige bemærkninger

3.1. Artikel 1

ØSU bifalder direktivets formål og håber, at det kan bidrage til at sikre et højt sundhedsbeskyttelsesniveau i medlemsstaterne.

3.2. Artikel 3

3.2.1. ØSU konstaterer, at det i forbindelse med tjære og kulilte er vildledende at tale om "indholdet i cigaretter". I modsætning til nikotinen opstår tjæren og kulilten først, når cigaretten brænder eller går ud, og findes i kondensatet (det gælder tjæren) eller i den luftformige del af røgen (det gælder kulilten). Derfor er det bedre at udtrykke angivelserne pr. cigaret som "nikotinindholdet i tobak", "tjæreindholdet i røgkondensat" og "kulilteindholdet i røg". I forbindelse med sidstnævnte må man desuden gå ud fra, at den mængde, der frembringes pr. cigaret, er afhængig af ilttilførslen og dermed af røgens intensitet.

3.2.2. ØSU gør opmærksom på, at det toksikologisk set er problematisk at sænke nikotinindholdet til 1 mg pr. cigaret. Det kan være rimeligt i forbindelse med lejlighedsrygere, hvis rygeadfærd ikke er bestemt af den optagne nikotinmængde. Men hos nikotinafhængige rygere er det den optagne nikotinmængde, der bestemmer rygeadfæren. Har en sådan ryger brug for megen nikotin, inhalerer han hyppigere og dybere og ryger også flere cigaretter, end hvis behovet er mindre. Konsekvenserne af at fastlægge regler for nikotinindholdet er indtil videre ikke tilstrækkeligt belyst. ØSU finder det nødvendigt, at der indledes et forskningsprogram, som kan belyse dette problem.

3.2.3. ØSU tillægger det stor betydning, at EU's grænseværdier på dette område anerkendes internationalt, så man undgår konkurrenceforvridning og den deraf følgende risiko for tab af arbejdspladser. ØSU henstiller, at Kommissionen snarest sætter alt ind på at nå dette mål. ØSU opfordrer Kommissionen til straks at indføre et finansielt instrument for at kompensere for tab af arbejdspladser og for at finansiere omskoling af arbejdsstyrken.

3.3. Artikel 5

3.3.1. ØSU konstaterer, at det uden tvivl er rigtigt, at overholdelsen af direktivets grænseværdier må kontrolleres analytisk. Men ØSU er ikke sikker på, at de foreslåede ISO-metoder afspejler teknikkens aktuelle stade. For så vidt der foreligger positive erfaringer med andre måleteknikker, går ØSU ud fra, at der indføres pligt til at anvende dem.

3.3.2. Efter ØSU's opfattelse må forbrugerne med rette kunne forvente, at de tilladte tobaksvarer er kontrolleret, testet og godkendt på grundlag af fælles EU-normer. ØSU anmoder Kommissionen om at fastlægge EU-rammer for de nationale systemer på grundlag af internationalt anerkendte normer. Derved sikres det, at man konsekvent og på ensartet måde anvender de bedst egnede analysemetoder i EU og derved opnår sammenlignelige resultater.

3.3.3. ØSU bifalder i princippet, at medlemsstaterne kan henstille, at tobaksfabrikanter og -importører udfører andre prøver, herunder prøver, som de nationale myndigheder har stillet krav om, med henblik på at vurdere mængden af andre stoffer, der afgives af deres tobaksvarer opdelt pr. handelsnavn.

3.4. Artikel 6

3.4.1. ØSU støtter og bifalder forbedringen af præsentationen, virkningen, synligheden, forståeligheden og indholdet af advarslerne til forbrugerne på tobaksvarer.

3.4.2. ØSU bifalder, at de generelle advarsler skal være iøjnefaldende. Det forekommer passende, at de skal dække mindst 25 % af ydersiden af den pågældende flade af tobakspakningen. Der skal tages rimeligt hensyn til pakkens størrelse, så man undgår en mærkning, der står i misforhold til det tilstræbte formål.

3.4.3. ØSU foreslår, at medlemsstaterne får ret til at træffe bestemmelse om, at der på alle tobaksprodukter trykkes en henvisning til et sted, hvor rygere kan få hjælp til afvænning.

3.5. Artikel 7

ØSU bifalder Kommissionens forslag om, at der skal indsendes en liste over alle de ingredienser, der indgår i en tobaksvare, og ikke mindst, at tobaksfabrikanterne og -importørerne skal begrunde, hvorfor de pågældende ingredienser og bestanddele er anvendt. Det skaber en transparens, som vil bidrage til et højt sundhedsbeskyttelsesniveau i Fællesskabet. Men ØSU rejser samtidig det spørgsmål, hvor, hvordan og efter hvilke kriterier disse lister skal analyseres.

Manglen på EU-rammer for nationale systemer og test kan føre til store variationer i medlemsstaternes lovgivning samt til kunstige hindringer i det indre marked i lighed med dem, som direktivet netop forsøger at undgå.

ØSU er af den opfattelse, at en harmonisering af de enkelte dele kan gennemføres, hvis man opretter en fortegnelse over tilladte stoffer med forbillede i en af de positivlister, som findes i Belgien, Tyskland, Østrig og Frankrig eller en kombination af disse.

3.6. Artikel 8

3.6.1. ØSU støtter principielt Kommissionens forslag om at forbyde vildledende betegnelser som "lavt tjæreindhold", "light" og "mild", da de antydede fordele påviseligt ikke eksisterer, og der for nikotinafhængige rygeres vedkommende ikke er nogen mening i at skelne mellem cigaretter med henholdsvis lavt, light og ultralight tjæreindhold. Det må forhindres, at der indføres særregler i de enkelte medlemsstater.

3.6.2. ØSU henleder opmærksomheden på, at det i præventivt øjemed kunne være rimeligt at give lejlighedsrygere mulighed for at vælge en "let" og dermed mindre sundhedstruende cigaret. Men anvendelse af en sådan betegnelse i forbindelse med cigaretter kan først tillades, når der eksisterer målemetoder, som fører til resultater, der kan begrunde betegnelsen.

3.7. Artikel 10

ØSU bifalder Kommissionens forslag om kontrol og rapportering hvert andet år. ØSU beder Kommissionen undersøge, om man kan pålægge det kompetente videnskabelige udvalg regelmæssigt at evaluere de bestående direktiver og at ændre dem i lyset af de indhøstede erfaringer.

3.8. ØSU mener, at overgangsbestemmelserne bør tilpasses til de bestemmelser, som gjaldt for gennemførelsen af eksisterende direktiver, så der tages hensyn til små og mellemstore virksomheders begrænsede muligheder for teknisk tilpasning og til visse produkters langsomme omsætning.

Bruxelles, den 29. marts 2000.

Beatrice Rangoni Machiavelli

Formand for

Det Økonomiske og Sociale Udvalg

(1) Direktiv 90/239/EØF, EFT L 137 af 30.5.1990, s. 36.

(2) Direktiv 92/41/EØF, EFT L 158 af 11.6.1992, s. 30.

(3) Direktiv 89/622/EØF, EFT L 359 af 8.12.1989, s. 1.

(4) KOM(96) 609 endelig udg. - bilaget.

(5) WHO: Tobacco or Health, a global status report, Genève, 1997, s. 49.

(6) Udtalelse fremsat af Kommissionens Forbrugerudvalg den 14.6.1998.

(7) ØSU's udtalelse om "Udviklingen i folkesundhedspolitikken", EFT C 407 af 28.12.1998.

(8) EFT C 296 af 29.9.1997, s. 32.

(9) WHO, Tobacco or Health. A global status report. Genève, 1997.

(10) Peto m.fl.: Mortality from smoking in developed countries 1950-2000, Oxford, Oxford University Press, 1994.

(11) WHO Conference on the Regulation of Tobacco Products. Conclusions. Helsinki, 18.10.1999.

(12) Slade, J. & Henningfield, J.E. Tobacco product regulation: Context and issues. Food and Drug Law journal, 53 (suppl.), 43-77, 1998.

(13) US Department of Health and Human Services. Reducing the health consequences of smoking, 1989.

(14) Gray, N. m.fl.: Tar concentration in cigarettes and carcinogen content. Lancet, 352, 787-8, 1998.

(15) Bates, C. m.fl.: The future of tobacco product regulation and labelling in Europe: Implications for the forthcoming European directive. Tobacco Control, 8, 225-235, 1999.

(16) Henningfield, J.E. m.fl.: Reducing the addictiveness of cigarettes. A report of the American Medical Association. Tobacco Control, 7, 281-93, 1999.

(17) Shatenstein, S. m.fl.: Eliminating nicotine in cigarettes. Tobacco Control, 8, 106-9, 1999.

BILAG

til Det Økonomiske og Sociale Udvalgs udtalelse

Forkastede ændringsforslag

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Punkt 2.4, 4. led

Der læses:

"Forbud mod salg af tobaksvarer til unge mennesker (aldersgrænsen fastsættes i medfør af subsidiaritetsprincippet af medlemsstaterne);"

Begrundelse

Ordførerens tekst er selvmodsigende. På den ene side nævnes der en aldersgrænse, på den anden side siges det, at medlemsstaterne skal fastsætte grænsen. Ændringsforslaget gør det klart (ved ikke at nævne nogen konkret aldersgrænse), at medlemsstaterne skal kunne definere begrebet "unge mennesker" i overensstemmelse med deres særlige sociale og kulturelle situation.

Afstemningsresultat

For: 43, imod: 59, hverken for eller imod: 13.

Punkt 2.4, 7. led

7. led ("forbud mod salg af cigaretter i automater") udgår.

Begrundelse

Et fuldstændigt forbud mod salg af cigaretter i automater er ikke rimeligt og udgør en diskriminering af denne distributionskanal sammenlignet med andre salgsmetoder.

Afstemningsresultat

For: 35, imod: 75, hverken for eller imod: 13.

Punkt 2.4, 8. led

"forhøjelse og harmonisering af afgifter på tobaksvarer og systematisk bekæmpelse af smugleri af tobaksvarer."

ændres til

"harmonisering af afgifter på tobaksvarer og systematisk bekæmpelse af smugleri af tobaksvarer."

Begrundelse

En eventuel forhøjelse af de i forvejen høje afgifter på tobaksvarer i EU vil skabe konkurrenceforvridning, idet den vil føre til øget smugleri af tobaksvarer, så forbrugerne i sidste ende får tobaksvarerne til en endnu lavere pris, og resultatet altså bliver det modsatte af hensigten. Lande som Sverige og Canada har sænket deres høje tobaksafgifter netop for at modvirke smugleri.

Afstemningsresultat

For: 59, imod: 61, hverken for eller imod: 16.

Punkt 3.2.3

Følgende tilføjes:

"Så længe dette ikke er tilfældet, bør begrænsningen af indholdet af disse stoffer kun gælde produkter, der er fremstillet i EU, og der bør fastsættes særlige frister for Grækenlands reduktion af nikotin- og kulilteindholdet, som svarer til fristen for reduktion af tjæreindholdet."

Begrundelse

Der er ingen grund til kun at give produkter fremstillet uden for EU mulighed for at imødekomme efterspørgselen efter produkter med forskellige karakteristika.

Grækenlands undtagelse vedrørende tjæreindholdet bør også gælde for nikotin- og kulilteindholdet, da der er en meget stærk sammenhæng mellem disse stoffer.

Afstemningsresultat

For: 29, imod: 74, hverken for eller imod: 14.

Punkt 3.2.3

Følgende nye punkt indsættes:

"Artikel 4

Efter ØSU's mening bør maksimumsgrænserne for nikotin og kulilte fastsættes proportionalt med de foreslåede grænser for tjære. Den midlertidige dispensation for Grækenland bør derfor ikke kun omfatte tjæreindholdet, men også nikotin og kulilte."

Begrundelse

Tjære-, nikotin- og kulilteindholdet er indbyrdes forbundet. Hvis grænserne på 1 mg nikotin og 10 mg kulilte skal gælde for Grækenland fra den 31.12.2003, vil man i praksis indirekte også påføre landet grænsen på 10 mg tjære fra samme dato. Den midlertidige undtagelse for tjære, som tildeles Grækenland i artikel 4, har ingen mening.

Afstemningsresultat

For: 36, imod: 58, hverken for eller imod: 14.

Punkt 3.2.4

Der indføjes et nyt punkt 3.2.4 med følgende ordlyd:

3.2.4. ØSU anerkender, at grænsen for cigaretters kulilteindhold bør stå i forhold til de foreslåede grænser for tjære (10 mg) og nikotin (1 mg). ØSU foreslår derfor, at Kommissionen træffer de fornødne foranstaltninger for at sikre, at den foreslåede grænse for kulilteindholdet står i forhold til de to nævnte grænseværdier og baseres på pålidelige videnskabelige data.

Begrundelse

I begrundelsen for Kommissionens forslag anbefales det "at indføre en grænse for cigaretters kulilteindhold, der står i forhold til" de grænser, der er fastlagt for nikotin og tjære. I betragtning af de meget forskellige resultater, som de hidtidige metoder til måling af kulilteindholdet har givet, bør man udvise den største forsigtighed, når man fastlægger en grænse. Kommissionen bør derfor sikre, at det maksimale indhold af kulilte fastlægges på grundlag af pålidelige videnskabelige data og - som det er Kommissionens hensigt - står i forhold til de øvre grænser for tjære og nikotin.

Afstemningsresultat

For: 34, imod: 70, hverken for eller imod: 8.

Punkt 3.2.5

Der indføjes et nyt punkt 3.2.5 med følgende ordlyd:

3.2.5. ØSU er bekymret over, at Kommissionens forslag, der ifølge sin ordlyd omfatter tobaksvarer, der eksporteres fra EU, vil begrænse EU's eksport unødigt, svække medlemsstaternes og EU's konkurrenceevne og skade beskæftigelsen i EU.

Begrundelse

Kommissionens forslag, som ifølge sin ordlyd omfatter tobaksvarer, der eksporteres fra EU, indebærer en unødig begrænsning af EU's eksport, skader medlemsstaternes og EU's konkurrenceevne og går ud over beskæftigelsen i EU. I 1998 blev 16 % af EU's cigaretproduktion eksporteret til tredjelande, og tobakssektoren i EU beskæftigede omkring 50000. Denne bestemmelse er følgelig en trussel mod arbejdspladserne og produktionen i EU.

Afstemningsresultat

For: 44, imod: 67, hverken for eller imod: 7.

Punkt 3.4.2

Affattes således:

"ØSU bifalder, at de generelle advarsler skal være iøjnefaldende. Det forekommer passende, at de skal dække mindst 10 % af ydersiden af den pågældende flade af tobakspakningen, og at advarslen skal stå i en 1 mm bred ramme. Der skal for cigaretters vedkommende tages rimeligt hensyn til pakkens størrelse. For de øvrige tobaksvarers vedkommende kan advarslerne påklistres (f.eks. på cigarkasser af træ eller dåser med pibetobak), og de må ikke fylde mere end 15 cm2."

Begrundelse

Kommissionens forslag er ude af proportioner med målet om at forbedre læseligheden.

For nogle tobaksvarers vedkommende er det ikke muligt at trykke advarslen direkte på emballagen, og det ville også være uforholdsmæssigt dyrt for fabrikanterne af tobaksvarer med ringe afsætning i EU, da man så ville være nødt til at anvende specialemballage til de forskellige markeder.

Afstemningsresultat

For: 34, imod: 71, hverken for eller imod: 1.

Punkt 3.4.4

Der indføjes et nyt punkt med følgende ordlyd:

3.4.4. For at behandle alle tobaksvarer ens - uanset emballagens farve - bør der gives mulighed for at anvende andre farver end sort og hvid, forudsat at budskabet fremstår tydeligt.

Begrundelse

Kommissionens forslag om, at der skal anvendes sort skrift på hvid baggrund, begunstiger de produkter, som sælges i emballager med disse farvekarakteristika. Den foreslåede ændring vil gøre det muligt for de øvrige produkters vedkommende at anvende emballagens nuværende baggrundsfarve.

Afstemningsresultat

For: 33, imod: 71, hverken for eller imod: 7.

Punkt 3.5.1

Der indføjes et nyt punkt 3.5.1 med følgende ordlyd:

3.5.1. ØSU går som et alternativ ind for, at der udvikles en EU-ramme for gennemførelse af test og for oplysning om ingredienser, som ikke er tobak. Testningen bør foretages efter ensartede, internationalt godkendte regler, på grundlag af hvilke det kan fastslås, at anvendelsen af de pågældende ingredienser ikke medfører en yderligere sundhedsfare. Dette vil sikre, at de mest egnede og pålidelige metoder anvendes konsekvent og ensartet i hele EU, og at man derigennem bidrager til et velfungerende indre marked.

Begrundelse

Hvis direktivforslaget ikke opstiller en EU-ramme for listen over ingredienser, vil den sandsynlige følge være, at der opstår 15 forskellige nationale ordninger. Dette vil skabe yderligere barrierer for det indre marked og kan påføre operatørerne betydelige økonomiske byrder. Det vil stride mod målet med det foreslåede direktiv.

Afstemningsresultat

For: 39, imod: 72, hverken for eller imod: 8.

Punkt 3.6.2

Sidste punktum erstattes med følgende:

"Derfor vil det være hensigtsmæssigt at opstille regler for anvendelsen af hver enkelt betegnelse og for det respektive maksimale tjæreindhold."

Begrundelse

Som det anføres i udtalelsen, er angivelsen af tjæreindholdet i absolutte tal ikke nogen klar indikation for rygeren. Derfor bør der gives en mere præcis angivelse, som giver rygeren et bedre grundlag for at vælge.

Afstemningsresultat

For: 42, imod: 70, hverken for eller imod: 10.

Punkt 3.6.3

Et nyt punkt 3.6.3 tilføjes:

"ØSU foreslår, at betegnelser som 'light' eller 'mild' skal tillades i de tilfælde, hvor der ikke hersker nogen tvivl om, at det henviser til aromaen, smagen eller farven på andre tobaksvarer end cigaretter."

Begrundelse

Betegnelserne "light" og "mild" henviser ofte til cigarers, skæretobaks eller snustobaks aroma eller smag.

Afstemningsresultat

For: 35, imod: 65, hverken for eller imod: 16.

Som følge af forsamlingens vedtagelse af et ændringsforslag faldt følgende afsnit i sektionens udtalelse bort; men over en fjerdedel af de afgivne stemmer ønskede det bibeholdt:

Punkt 2.4, afsnit 3

"På mellemlang sigt bør denne liste over foranstaltninger også omfatte afskaffelse af landbrugsstøtten fra Fællesskabet til dyrkning af tobaksprodukter for at fjerne den selvmodsigelse i Fællesskabets politik, at man på den ene side vil forebygge tobaksforbrug, men på den anden side støtter tobaksdyrkning. Kommissionen bør i forøget omfang opkøbe tobaksarealer i medlemsstaterne og indstille dyrkningen. Den hidtidige støtte til tobaksdyrkning bør ændres til social støtte."

Afstemningsresultat

For: 73, imod: 64, hverken for eller imod: 2.